'n Besondere verjaarsdag.. deur Hannelie | Bydraes | Woes - Kreatiewe platform vir Afrikaans
Titel: 'n Besondere verjaarsdag..
Aantal woorde: 381
Datum gepubliseer: 09 Aug 2013
Agtien jaar gelede het ek verseker geweet God bestaan. Geweef deur God se hande het ek jou volmaakte brose liggaampie knus teen my gedruk. In my arms 'n kosbare geskenk van God. Jou eerste huil het 'n kloof in my hart geskeur. En sag het ek Hom hoor fluister: Moedertjie.
Vandag oorval die heimwee al vier die hartkamers.. In al die kamers is portrette van jou in die wande in gelaser. Soms soos vandag, stof ek al die spinnerakke af om elke herinnering te koester. En verstom staan my siel voor die wete my bondeltjie vreugde staan op die lewenstakkie en oefen haar sterk vlerke vir die groot vlug na more..
'n Skemergas van gister se vinger druk beskuldigend sy vinger teen die trane op jou wange in die portret. Kras en verdoemend sy stem! Ongenaakbaar in my geestesoog die tonele waar dit deur my toedoen was. Kon ek hier maar die onwikbare wysers van die horlosie terugdraai! Hier waar die etikette van my donker depressie die lig in hierdie kamer so verdoof het. Die hartseer in jou kinderogies kon keer waar die kindervoetjies soms in grootmensskoene versuip het…
Maar 'n lied begin sag die kamer te vul.'n Lied wat begin met 'n Redder wat aan 'n houtkruis was.. ook vir my. Die lied borrel oor totdat dit die skemergas se kras stem verdryf. Kyk hierdie kamer kort baie meer as net afstofwerk! Ek sien 'n ander Hand wat my nooi om te kom kyk – wat die stoflap neem en my wys dat selfs in hierdie kamer daar op elke portret 'n Handtekening van die Skilder is.. 'n Handtekening in bloed. Toe ek omdraai merk ek die skemergas het verdwyn..
Saam met Hom wandel ek na die ander hartskamers en kyk die lig van more se hoop stroom by die sielevensters in. Dit speel in jou blonde hare en hier waar ek diep, diep binne jou sielevensters kyk en net liefde sien. Jy sal altyd God se geskenk vir my wees. Geseënde agtiende verjaarsdag – mag God altyd jou stuurman in jou lewensbootjie wees en mag jy nooit net veilig en snoesig op die kus bly nie maar jou vlerke span want ek weet God se Arendsvlerke sal jou veilig dra na die hoogtes wat Hy vir jou bestem het.